Pa, kinders oorleef heli-ongeluk - Ongelukke - Republikein
Tuesday, August 11th, 22:11:21
Pa, kinders oorleef heli-ongeluk
Noodlanding in berge
17 July 2020 | Ongelukke
Francoise Steynberg - Die bekende sakeman en veldrenjaer van Grootfontein, mnr. Jaco van Dyk (47), en sy drie kinders het gister wonderbaarlik ’n helikopterongeluk oorleef.
Van Dyk, sy twee dogters Cornelia “Ousus” (15) en Jolandie “Bokkie” (13), en seun Jacobus “Chucky” (12), is gister per polisiehelikopter na die Lady Pohamba Private Hospitaal in die hoofstad afgevoer ná sy onsuksesvolle noodlanding met sy helikopter in die berge oos van Windhoek.
Vriende en familie het gister by die hospitaal byeengekom om die Van Dyks te ondersteun.
Volgens ’n familievriend het hy met Van Dyk en twee van die kinders gepraat en “almal is in ’n stabiele toestand”.
“Ek het met Jaco gepraat en hy was net bekommerd oor sy kinders,” het die vriend gisternamiddag aan Republikein gesê.
Van Wyk het volgens inligting ernstige inwendige beserings opgedoen en die kinders het ledemate gebreek.
Van Dyk se MD600-helikopter met registrasiemerk V5-HVD het omstreeks 11:00 naby Heja Lodge in die berge geval nadat hy ’n noodlanding probeer maak het.
Volgens kapt. Oskar Plichta, ongelukondersoekbeampte van die departement vliegtuigongelukondersoeke in die ministerie van werke en vervoer, het Van Dyk omstreeks 09:00 uit Grootfontein vertrek en was hy deurentyd in verbinding met die Eros-lughawe in die hoofstad waar hy sou land.
“Hy het ’n noodsein na Eros uitgestuur dat hy ’n noodlanding gaan maak, maar hy het nie veel opsies in die bergagtige terrein gehad nie,” het Plichta gesê.
Toe Plichta op die toneel aangekom het, is Van Dyk en sy kinders by die wrakstukke van sy helikopter gevind wat weens die impak van die ongeluk in stukke uitmekaar geruk is.
“Van Dyk was in ’n kritieke toestand en sy kinders ernstig beseer. Hulle was almal soort van by hul bewussyn,” het Plichta gesê.
’n Vriendin uit hul skooldae op Otjiwarongo, me. Wanda Esterhuizen, het gesê almal is so geskok en verslae oor die voorval, want Van Dyk is ’n goeie, ervare vlieënier.
“Hy is ’n ongelooflike pa en maak sy drie kinders alleen groot,” het sy aan Republikein gesê.
“Sy voormalige vrou, Cornelia, woon op Swakopmund en hopelik kan reëlings tydens die Covid-19-hoktyd vir Erongostreek getref word sodat sy haar kinders in die hospitaal kan kom sien,” het ’n vriend gesê.
Van Dyk se enigste ouer broer, Nico, het ’n paar jaar gelede in ’n motorongeluk gesterf.
Van Dyk is die eienaar van Van Dyk Petroleum op Grootfontein en sy kinders is leerlinge van die private skool Grootfontein Agri College.
Hy is ook ’n bekende in veldwedrenkringe. Van Dyk en navigator Michel Rust het in 2019 en 2018 die Total Tara-kroon gedra toe hulle die OR-afdeling (off-road) van die gesogte tydren ingepalm het.